13. schôdza NR SR - 2.deň - B. popoludní
Dátum: 2017-02-16
Poslanec: Jurinová, Erika (OĽANO)
Druh vystúpenia: Vystúpenie v rozprave

92. Pán predsedajúci, kolegyne, kolegovia, zaujal ma výrok nášho kolegu, ktorý tuná hovoril, že vy nie ste sociálna demokracia, ale ste ultrapravicová vláda. A v tomto prípade sa s ním zhodujem, keď som počula, akým spôsobom to vysvetľoval. Dovolím si i ja zacitovať z vášho programového vyhlásenia vlády. "Vláda považuje dôsledné využívanie regulačného rámca na stabilitu cien energií za dôležitú súčasť energetickej bezpečnosti Slovenskej republiky a jeden z dôležitých nástrojov, podporujúci udržateľný rozvoj hospodárstva, konkurencieschopnosť priemyslu a kvalitný život domácností. Z uvedených dôvodov bude vláda v súlade s právom Európskej únie a Slovenskej republiky vytvárať podmienky pre nezávislosť regulačného orgánu pri plnení jeho úloh. Vláda zároveň dôrazne podporí zabezpečenie ochrany zraniteľných odberateľov, vrátane riešenia energetickej chudoby." Toto úplne stačí. Počuli sme tu vo viacerých prejavoch, koľko peňazí komu, dokonca sme počuli aj o spôsoboch, akými tieto peniaze viete odovzdávať. Pán premiér, keby ste tu boli, tak tieto slová adresujem vám. Prosím vás, k čomu ste sa to odhodlali včera? Rozhodli ste sa teda spochybňovať obrázky, ktoré boli súčasťou podania na vás. Je to nieže detinské, ale až smiešne. Tak veľmi chcete ublížiť Matovičovi a všetkým, ktorí sú v kauze energetika zainteresovaní, ale zrejme vám to nevychádza, keď ste sa uchýlili k opätovnému zneužitiu štátnych inštitúcií na zisťovanie totožnosti tváre z prílohy. Chceli ste sa jej azda, chceli ste tej osobe priamo popriať azda dobrý deň a spýtať sa jej, či jej prišla taká a taká faktúra? Iste, toto môžete hovoriť iným, možno ovečkám. Je smutné, že premiér Slovenskej republiky zamestnáva vyhľadávaním spochybnení jasných faktov týkajúcich sa energií päťdesiat ľudí a výsledok je zistenie, o ktorom je tu škoda vlastne hovoriť. Veď vy ste chceli z toho urobiť medzinárodný škandál. Matovič má však na rozdiel od vás v sebe toľko chochmesu, že sa dokázal za túto situáciu ospravedlniť. Vašou úlohou, pán premiér, je ukazovať, ako riešite, ale boli ste to práve vy, kto sa sedem týždňov tváril, že sa nič nedeje. Pomaličky a v snahe, aby si nikto nevšimol, ako veľmi sa mýlil. Alebo klamal? Menil svoje vyhlásenie, ale v konečnom dôsledku sa stalo, že v plnej miere pán premiér bol usvedčený z konečného zvyšovania cien energií. Padla jedna jediná figúrka, pán Holjenčík, ktorý bol v úrade desať rokov považovaný za nedotknuteľného. Ktorý bol počas ľavicovej vlády na výslní, pretože existujú pravdepodobné prepojenia na energetické firmy, a zároveň za vlády Radičovej bol nedotknuteľný jedine v tom, že nerobil úlohu nezávislého regulátora, ale regulátora, ktorý musí dokázať Radičovej vláde, že zdražuje. Nikto si s ním nevedel rady. A teraz sa iba prerátal, zrejme prešvihol svoju dôležitosť. A čo robia štátni nominanti? Tí, ktorí majú byť na základe uznesenia vlády, stále platného uznesenia vlády, nie politickí nominanti, ale majú byť odborníci, ktorí vzídu z výberových konaní? Vládna koalícia si robí z vládnych dokumentov zdrapy papiera. O tom nás presviedčate. Tak ako Fico teatrálne trhal faktúry, ktoré prišli ľuďom, tak isto si robí nič z uznesenia vlády, na ktoré nemal doteraz odvahu zrušiť ho, keďže ho nemal chuť so svojimi koaličnými partnermi ani napĺňať. Zodpovednosť za to, že premiér si dovolil malicherný postoj k tak vážnej téme, je hlavný dôvod jeho odvolávania. A zdá sa dokonca, že ani dnes nemôžu mať ľudia istotu, že nedôjde k navýšeniu konečných platieb, aj keď to premiér srdcervúco sľubuje. Premiér dodnes nevyvodil dôsledne politickú zodpovednosť v tejto kauze. A teraz trochu chronológie. V decembri minulého roka šéf regulačného úradu Jozef Holjenčík spolu s premiérom Robertom Ficom oznámili ľuďom, že energie budú od 1. januára lacnejšie. Ceny za elektrinu pôvodne mali klesnúť v priemere o 4,3 %, ceny za plyn o 2,6 percenta. Elektrina mala zlacnieť vďaka zmene štruktúry platobných taríf. Holjenčík ešte vlani tvrdil, že nové tarify by mali reálne odrážať spotrebu. V januári však prišiel šok, keď predovšetkým zákazníci Stredoslovenskej energetiky a niektorí klienti Východoslovenskej energetiky dostali oveľa vyššie zálohové platby. V niektorých prípadoch boli niekoľkonásobne vyššie. Podobná situácia sa odohrala aj pri plyne. Spotrebitelia, ktorí mali zbytočne veľké ističe, mali po novom zaplatiť oveľa viac. Okrem domácností sa tento problém týkal aj niektorých podnikateľov a malých obcí. Cena za distribúciu elektriny sa tým niekoľkonásobne zvýšila. Spočiatku ÚRSO kritiku odmietalo a odkázal, že vďaka zníženým platbám za skutočne spotrebovanú elektrinu budú odberatelia platiť nakoniec menej. Keďže však kritika začala narastať, do hry vstúpil premiér Robert Fico. V podstate donútil regulátora, toho nezávislého regulátora, aby sa ceny vrátili na úroveň roka 2016. Predseda vlády vyhlásil, že keby úrad neuposlúchol, tak by inicioval legislatívne zmeny v parlamente. Šéf ÚRSO pán Holjenčík nakoniec vydal vyhlášku, ktorá spätne upravila cenové rozhodnutie na úroveň stavu pred 1. januárom 2017. Postup predsedu regulačného úradu sa okrem opozičných politikov nepáči ani koaličnému partnerovi zo SNS. Šéf národniarov tlačil na to, aby Holjenčík skončil na svojom poste. Holjenčík nakoniec rezignoval 2. februára, teda v deň, keď mal pred poslancami vysvetliť svoje kroky. Napriek koncu doterajšieho šéfa ÚRSO zostáva podľa slov premiéra, úrad funkčný. Jeho riadením bol dočasne poverený podpredseda Miroslav Čelinský. Kto sa postaví na čelo úradu, zatiaľ nie je mne známe. Kandidáta vyberá vláda, vymenovať ho musí prezident. Po oznámení Holjenčíka sa objavila informácia, že ÚRSO pod jeho vedením dovolil energetickým spoločnostiam precenenie často už odpísaného majetku, jeho opätovné odpisovanie a prenesenie do cien energií. Pri preceňovaní mala fungovať aj poradenská firma JHS, ktorú Holjenčík v minulosti zakladal. A teraz chvíľku faktografie k firme JHS. V roku 1998 ju prekvapivo založil Jozef Holjenčík, dodnes ju ovláda a má v nej vplyv. Podľa denníka Plus jeden deň, firma JHS, s. r. o., so sídlom v Martine, v ktorej Holjenčík roky pôsobil a ktorá sa okrem iného zaoberá aj znaleckou činnosťou, dnes patrí k prosperujúcim firmám aj vďaka zákazkám v štátnych podnikoch. Jej zakladateľ, kedysi aj konateľ, aj generálny riaditeľ, Jozef Holjenčík pritom posledných desať rokov pôsobil v regulačnom úrade, ktorý energetickým spoločnostiam určoval pravidlá a ceny. Holjenčík sedel v regulačnej rade od roku 2007, pričom posledných päť rokov bol aj predsedom úradu. Denník zároveň informoval, že podľa účtovných uzávierok zverejnených na portáli Finstat.sk firme JHS rástli v posledných rokoch zisky nadštandardne. Ale zistili sme, že neboli jediní blízki vláde, ktorým rástli takto neuveriteľne zisky. ÚRSO dostal zo štátneho rozpočtu 1,8 mil. eur, aby sa v distribučných spoločnostiach vykonal audit. Jeho výsledkom mala byť optimalizácia a zníženie cien energie. Audit si regulačný úrad objednal u sedemnástich súdnych znalcov, prevažne z Martina, odkiaľ pochádza aj Jozef Holjenčík, ktorý je paradoxne aj prezidentom komory týchto znalcov. Jedným zo zazmluvnených znalcov bol aj oficiálny vlastník spoločnosti JHS, pán Štefan Varga, na ktorého Holjenčík firmu JHS v roku 2007 prepísal. Štefan Varga je aj predsedom Dozornej rady spoločnosti Západoslovenská energia, sestry ZSE Distribúcia, ktorá bola tiež kontrolovaná. ÚRSO teda použil peniaze na audity, ktorých výsledkom bol precenený majetok, ktorý navýšil ceny energie. Nehovoriac o tom, že už pár dní sa objavujú na sieťach údaje, ktoré dávajú predpoklad a najmä dôvody na skúmanie osobného majetku pána Holjenčíka. Toto bude zrejme skúmané orgánmi činnými v trestnom konaní, teda dúfame. Rovnako premiér nevyvodil politickú zodpovednosť za štátnych nominantov SMER-u – SD a SNS v dozorných radách a predstavenstvách energetických spoločností. Sedem týždňov upozorňovali rôzne inštitúcie, ako Združenie dodávateľov energií, opozícia, OĽANO a SaS, energetici a zúfalí ľudia na zvyšovanie cien energií. Premiérovi posielali maily ešte v decembri minulého roku. On však absolútne na nich nereagoval. Odvolávanie Roberta Fica v utorok 14. februára malo byť verejnou obžalobou premiéra vlády v mene viac ako milióna podvedených domácností za chaos, ktorý nastal. Robert Fico spolu so svojimi ministrami sa rozhodol odignorovať schôdzu a chvíľu na tieto svoje výroky, ich stihol potom aj korigovať. Jemne, ale stihol. Vraj sa našimi slovami, alebo vašimi slovami, ktoré ste povedali, na tomto divadle nezúčastníte a budete sa venovať práci pre ľudí. Toto divadlo je, bolo práve dôsledkom absolútnej ignorancie a nevypočutia hlasov občanov, ktorí zúfalo upozorňovali na vysoké faktúry za energie. Svojou absenciou na mimoriadnej schôdzi, ktorú ste aj avizovali, a teda čiastočne aj plníte, tak iba dokazujete, že ignorujete práve ľudí, ktorým chcete tak oduševnene venovať svoj čas a prácu. Odstúpenie pána Holjenčíka bolo nevyhnutným až obligatórnym krokom. Jeho rezignácia však neznamená, že kauza je vyriešená a môžete ju zaradiť k ostatným, na ktoré padá prach. Odstúpenie pána Holjenčíka by malo byť začiatkom zmien, ktoré sú tak zúfalo potrebné nielen na ÚRSO. Svojím postojom pán premiér len stavia a posilňuje múr, ktorý rastie medzi ním a občanmi. Namiesto sociálnej vlády starajúcej sa o starých, chudobných a chorých, namiesto vlády podporujúcej rodiny, tu máme vládu, resp. premiéra, ktorý budí dojem nedotknuteľnosti a ktorý posilňuje narastajúcu apatiu občanov v otázke dôvery politikom. Dovoľte mi teraz povedať, čo je skutočným výsledkom vašej práce pre ľudí, pán minister. Výsledkom práce pre ľudí, v úvodzovkách, je napr. aj prijatie jasličkového zákona, ktorý starostlivosť o deti do troch rokov zaradil medzi sociálne služby, ktoré riešia patologické stavy človeka alebo rodiny. Výchova detí je teda podľa nášho štátu riešením patologickej situácie. Ministerstvo práce takýmto spôsobom nezabezpečuje zosúlaďovanie pracovného a rodinného života, ako to tak rád zdôrazňuje, ale spôsobuje väčšiu neprístupnosť jaslí pre mnohých rodičov, ktorí sú tiež samotným zákonom diskriminovaní už len tým, že o túto službu môžu žiadať len rodičia pracujúci alebo študujúci. Nehovoriac o tom, že množstvo škôlok slúžiacich rodičom s deťmi pravdepodobne zanikne a nové povinnosti určite sťažia prístupnosť týchto jaslí práve tým, že budú musieť dvíhať ceny. Hanba. Výsledkom vlády istoty je aj domrvená starostlivosť o chorých, bezradných v zákone o sociálnych službách, pre ktorých nie je ani dosť miest v zariadeniach. Dokonca, ktorí ani nemajú pre svoje zariadenia už ani dostatok ambulantných služieb. Aj tým, že ste neumožnili celoročnú pobytovú službu pre deti v ťažkom stave. Že sa tvárite, že domovy sociálnych služieb nie sú pre seniorov a o odkázaných so stupňom päť a šesť sa majú starať domovy pre seniorov. Uvedomujete si, ako ste zhoršili prístup k takýmto službám? S jasličkovým zákonom ste tiež oklieštili denné stacionáre, ale nie tak, že ste dali po prstoch len zneužívateľom, ale rôznymi bariérami, priestorové vybavenie, personálne počty a pod., ste postavili pred poskytovateľov také bariéry, že nebude mať o chvíľu ani kto poskytovať túto ambulantnú starostlivosť v denných stacionároch. Pán premiér, čo to máte za ministrov? Jeden ožobračuje ľudí pri platbách za energie, druhý nedopraje ľuďom oddych a starostlivosť. Viete si predstaviť, čo prežíva rodina, ktorá sa stará o dve postihnuté deti a ktorá zistí, že matka si nemôže odľahčiť ani stacionárom, lebo jej dieťa býva často choré a zariadenie potrebuje podľa nových pravidiel garanciu, že klient bude v zariadení aspoň dvadsať hodín týždenne, aby buď dostalo a zároveň aj aby matka nestratila financie za opatrovanie? A viete vy, že matky musia choré deti brať zo školy aj skôr len preto, aby neprišli o príspevky za opatrovanie? Aj keby dieťa bolo schopné vydržať v škole o hodinu či dve viac. A chápete vôbec, že vy ste dôvodom na to, že tieto deti nedostanú vzdelanie, na aké by mali nárok, ak by nehrozilo, že jeho rodičom budú krátiť opatrovateľský príspevok? Pán premiér, toto je vaša starostlivosť o vašich občanov? Zrkadlom vašej vlády je tiež jej nezáujem o prevzatie zodpovednosti štátu za to, že nechce ľuďom vysvetľovať, že na dôchodky si musia šetriť, lebo o tridsať rokov nastane veľká demografická diera, kedy štát zistí, že nemá dosť platiteľov na vyfinancovanie dôchodkov. Podpora finančnej gramotnosti našich občanov by mala byť pritom prioritou vlády, najmä tej sociálnej. Včera sa premiér opäť vyjadroval, že dnes sme v situácii, kedy nerobí len ten, ktorý robiť nechce, podľa neho. Ale opatrenia zatiaľ nesmerujú priamo na takýchto ľudí. Dnes je pre vládu jednoduchšie privážať žiadateľov o zamestnanie z iných krajín, ktorí sú ochotní robiť za iných podmienok, viete akých. Ako môže mať jeden premiér takéto vyjadrenia, ak sa doteraz poriadne vláda ani nezaoberala starostlivosťou o dlhodobo nezamestnaných, nehľadala dostatočne aktívne nástroje, ale radšej vynakladala nástroje neefektívne. Dnes na Mestskom zastupiteľstve v Bratislave protestujú zamestnanci herní a nechcú, aby sa herne zavreli, nechcú prísť o prácu. Pán premiér, veď ste to boli práve vy, ktorí ste nám s Richterom oznamovali, že nemáme obsadených dnes 40-tisíc pracovných miest. Tí mladí a zdraví zamestnanci herní sa boja, že nebudú si vedieť nájsť prácu? Vtipné. Tak ako tu prebieha boj v tomto parlamente, rovnako v mestskom parlamente v Bratislave prebieha boj o hazard. Pokračujem ďalej výpočtom. Rovnako aj deti a starostlivosť o ne sú obrazom pôsobenia prosociálnej vlády. Preto je neprehliadnuteľné a nepochopiteľné, ako sa vyvíja situácia okolo resocializačného zariadenia Čistý deň. Prvostupňové rozhodnutie vo veci akreditácie Čistého dňa už padlo. Výsledok stále netušíme alebo nevieme, ale desíme sa, keď počujeme vyjadrenia, obhajobné vyjadrenia štátneho tajomníka Ondruša. Kam ste schopní zájsť pri zakrývaní svojich kunčaftov? Ukážte mi ešte inú neziskovku, ktorá si vyslúžila toľkú ochranu zo strany ministerstva? Keď príde kontrola, vyťahujú na požiadanie všetko, čo si žiadajú, ale v tomto zariadení, kdeže, nedopýtate sa na nič, lebo máte nesprávne oprávnenie na kontrolu a iné čudesnosti, ktoré vypúšťali z úst ľudia z vedenia zariadenia. Toto je tá vaša starostlivosť o svojich. A počuli sme to aj v oblasti energetiky. Pán premiér, vy si uvedomujete, že pôsobením vašej vlády, vládnete od roku 2006, s krátkou prestávkou, a preto sa nemáte právo ani dovolávať na krátke prerušenie vládou Radičovej, boli mnohí občania nútení odísť zo svojej vlasti a zanechať svoje rodiny, deti, rodičov? Stále nechcete prevziať zodpovednosť za hromadné odchody mladých ľudí? Neuvedomujete si, že tá vaša sociálna vláda vyháňa najviac mladých za hranice a zanecháva rozvrátené rodiny, bezprizorné deti, nešťastných manželov s deťmi, nevládnych rodičov bez pomoci? A vy stále hráte hrdinu, ktorý chráni ľudí? Neuveriteľné. Zaostalé regióny sa stali ešte zaostalejšími a o chvíľu z nich budú úplne čierne diery, kde zostávajú len starí a chorí. Vyrábate síce akčné plány, ktoré nevieme, ako a či budú fungovať, ale tvárite sa, že podporujete ťažkými miliónmi dlhodobú nezamestnanosť. Pán premiér, som si úplne istá, že dôvody na vaše odvolanie sú úplne dostatočne, dostatočne legitímne. Ja verím tomu, že už neprejde dlhý čas a budete niesť naozaj všetku zodpovednosť, ktorú si niesť aj zaslúžite. Dnes určite budem hlasovať za vyslovenie nedôvery vašej vláde. Ďakujem.